S-198/2007

Mál þetta, sem þingfest var 10. maí sl. og dómtekið samdægurs, er höfðað með ákæru lögreglustjórans á Selfossi, dagsettri 21. apríl 2007, á hendur E-x-x A-kk-þgf A. L-x-x, kt. 000000-0000, Dúfnahólum 2, Reykjavík,

„fyrir umferðarlagabrot og nytjastuld

I.

með því að hafa aðfaranótt sunnudagsins 11. febrúar 2005 ekið bifreiðinni RE-997, sviptur ökurétti, undir áhrifum áfengis (vínandamagn í blóði 0,88‰ og í þvagi 1,21‰) og án þess að hafa ökuljós bifreiðarinnar tendruð, suður Arnarbakka í Reykjavík.

Teljast brot ákærða varða við 1. mgr., sbr. 2. mgr. 45. gr., 1. mgr. 48. gr. og 1. mgr., sbr. 2. mgr. 32. gr., sbr. 7. gr. reglugerðar um gerð og búnað ökutækja nr. 822/2004 með síðari breytingum, umferðarlaga nr. 50/1987, sbr. 1. mgr. 100. gr. sömu laga.

II.

með því að hafa að morgni laugardagsins 17. febrúar 2007 tekið ófrjálsri hendi bifreiðina ZJ-840, eign A-x-x K-x-x L-x-x, kt. 000000-0000, frá Dúfnahólum 2 í Reykjavík og ekið bifreiðinni þaðan austur Suðurlandsveg til Hveragerðis, sviptur ökurétti og undir áhrifum áfengis (vínandamagn í blóði 1,07‰ og í þvagi 1,52‰) þar til ákærði ók bifreiðinni á kantstein við Breiðumörk 33 í Hveragerði með þeim afleiðingum að felga og dekk skemmdust.

Teljast brot ákærða varða við 1. mgr. 259. gr. almennra hegningarlaga nr. 19/1940 og 1. mgr., sbr. 2. mgr. 45. gr. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga.

Þess er krafist að ákærði verði dæmdur til refsingar og til sviptingar ökuréttar frá 25. september 2007 að telja, samkvæmt 101. og 102. gr. umferðarlaga nr. 50/1987, sbr. lög nr. 44/1993, lög nr. 57/1997, lög nr. 23/1998, lög nr. 132/2003 og lög nr. 84/2004.“

Ákærði mætti ekki við þingfestingu málsins þrátt fyrir löglega birtingu ákæru þann 3. maí sl. ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 1. mgr. 126. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er að ákærði framdi brot þau sem greinir í ákæru og eru þau réttilega færð til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði sem liggur frammi í málinu gekkst ákærði þann 25. október 2006 undir viðurlagaákvörðun fyrir ölvunarakstur og akstur án ökuréttinda. Ákærði var með ákvörðuninni sviptur ökurétti í 11 mánuði frá 25. október 2006. Það hefur þó ekki áhrif á ákvörðun refsingar í máli þessu.

Refsing ákærða er ákveðin 300.000 krónur í sekt til ríkissjóðs, sem ákærða ber að greiða innan fjögurra vikna frá uppkvaðningu dóms þessa en sæta ella fangelsi í tuttugu og tvo daga. Þá verður ákærði sviptur ökurétti í 18 mánuði frá 25. september 2007 að telja. Í samræmi við 1. mgr. 165. gr. ber að dæma ákærða til greiðslu sakarkostnaðar. Samkvæmt yfirliti er sakarkostnaður vegna ákæruliðar I samtals 56.861 króna. Ekki verður séð að nauðsynlegt hafi verið að taka nema eitt blóðsýni úr ákærða vegna rannsóknar þess máls og verður ákærði því dæmdur til greiðslu á 32.574 krónum varðandi þann lið. Samkvæmt yfirliti er sakarkostnaður vegna ákæruliðar II 111.321 krónur. Samkvæmt gögnum málsins kom liðurinn ,,flutningur á bifreið“, sem er að fjárhæð 10.617 krónur, til vegna beiðni móður ákærða en ekki vegna rannsóknar málsins. Þá var óskað eftir lyfjaleit í blóði ákærða en hann hefur ekki verið ákærður fyrir að hafa ekið undir áhrifum fíkniefna né lyfja. Verður ákærði því dæmdur til að greiða sakarkostnað að þessum liðum frádregnum eða samtals 36.574 krónur. Samtals verður ákærði því dæmdur til að greiða sakarkostnað að fjárhæð 69.148 krónur.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, E-x-x A-kk-nf A. L-x-x, greiði 300.000 krónur í sekt til ríkissjóðs innan fjögurra vikna frá uppkvaðningu dóms þessa en sæti ella fangelsi í tuttugu og tvo daga.

Ákærði er sviptur ökurétti í átján mánuði frá 25. september 2007 að telja.

Ákærði greiði sakarkostnað að fjárhæð 69.148 krónur.

Á-kvk-nf G-kvk-nf.